
ATZINUMS
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut turpmāk minēto:
<RepeatBlock-Dec>
1.	norāda, ka Eiropas Datu aizsardzības uzraudzītāja (EDAU) 2023. gada darbības budžets bija 22 711 559 EUR un salīdzinājumā ar 2022. gada galīgo budžetu darbības budžets palielinājās par 12 %; atzinīgi vērtē to, ka 2023. gadā EDAU saistību apropriāciju izpildes līmenis bija 96 %;
2.	norāda, ka EDAU ir palielinājies likumdošanas konsultāciju skaits, kā rezultātā ir notikušas 82 oficiālas likumdošanas konsultācijas, sniegti 54 atzinumi un 26 oficiāli komentāri; atzinīgi vērtē EDAU ieguldījumu likumdošanas darbā, tostarp sadarbībā ar Eiropas Datu aizsardzības kolēģiju; norāda uz EDAU pieaugošo lomu saistībā ar vairākiem jauniem tiesību aktiem, tostarp Mākslīgā intelekta aktu, saskaņā ar kuru EDAU kļūst par kompetento iestādi attiecībā uz Savienības iestādēm, aģentūrām, birojiem un struktūrām, un šajā sakarībā EDAU ir deleģēti papildu uzdevumi; uzsver, ka šiem papildu pienākumiem, ko deleģējuši likumdevēji, ir vajadzīgi pietiekami resursi, lai nodrošinātu, ka EDAU var efektīvi pildīt savus pienākumus;
3.	uzsver EDAU lomu personas datu apstrādes uzraudzībā Savienības iestādēs, struktūrās, birojos un aģentūrās; ar bažām norāda uz EDAU izmeklēšanas darbību ilgumu, jo 2023. gadā EDAU nepabeidza nevienu izmeklēšanu, bet to paziņojumu skaits, kuri sniegti vairāk kā 72 stundu laikā, 2023. gadā salīdzinājumā ar iepriekšējo gadu ievērojami samazinājās;
4.	atzinīgi vērtē EDAU koncentrēšanos uz to, lai nodrošinātu, ka ārējie līgumslēdzēji ievēro standartus, kas jāievēro visām Savienības iestādēm, struktūrām, birojiem un aģentūrām, jo īpaši ņemot vērā to, ka EDAU iepriekš izmantoja ārējos uzņēmumus, kuri saskaņā ar Jēlas Universitātes klasifikāciju turpina darboties Krievijā; atzinīgi vērtē to, ka EDAU izmanto galvenos snieguma rādītājus (KPI), lai uzraudzītu savu sniegumu, ņemot vērā EDAU stratēģijā noteiktos galvenos mērķus, un tas palīdz nodrošināt spēju vajadzības gadījumā pielāgot darbības un efektīvāk izmantot resursus;
5.	pauž bažas par EDAU personāla komandējumu izmaksu ievērojamo pieaugumu no 28 789 EUR 2021. gadā un 176 903 EUR 2022. gadā līdz 284 580 EUR 2023. gadā; aicina EDAU izvērtēt, vai komandējumiem iztērētie resursi tiek izmantoti pienācīgi un efektīvi; norāda, ka EDAU pārtrauca publiskot organizatoru finansēto komandējumu skaitu, kā arī informāciju par to, kura nodaļa vai nozare piedalījās katrā komandējumā, un tādējādi samazināja komandējumu izdevumu pārredzamību; aicina EDAU atjaunot šo praksi.
</RepeatBlock-Dec>

PIELIKUMS. VIENĪBAS VAI PERSONAS,
NO KURĀM ATZINUMA SAGATAVOTĀJS IR SAŅĒMIS PIENESUMU
<FootprintIntro>Atzinuma sagatavotājs, pilnībā uzņemoties visu atbildību, apliecina, ka viņš nav saņēmis nekādu pienesumu no vienībām vai personām, kas būtu jānorāda šajā pielikumā saskaņā ar Reglamenta I pielikuma 8. pantu.</FootprintIntro>

